ועדת הכספים, כנסת 17, פרוטוקול מספר 648, 2008-01-01 09:30

שי חרמש: אני פותח את ישיבת ועדת הכספים.

שי חרמש: אנחנו דנים בהצעת חוק מיסוי תשלומים בתקופת בחירות (תיקון מספר 4) (פטור ממס בעד תשלום לנערים), התשס"ח-2007.

שי חרמש: זה לא אומר שאנחנו מתקרבים לבחירות.

שי חרמש: חבר הכנסת טל הפקיד בידינו הצעת חוק ובפתק שהוא נתן לי הוא אמר לי שהגיע אתכם להסכמה.

שי חרמש: אני מבקש לכן שתייצגו את חבר הכנסת טל.

מיכל דויטש-הנר: מונחת לפניכם הצעת חוק שלאחר שאושרה בקריאה ראשונה בדיון הקודם ניסינו להגיע עם חבר הכנסת דוד טל לעמק השווה במובן שגם הממשלה וגם דוד טל רצו להגיע למצב שבו בני נוער שאין להם הכנסה נוספת וזו ההכנסה היחידה שלהם, הניכוי של 25 אחוזים מהווה החמרה מבחינתם.

מיכל דויטש-הנר: הניכוי של 25 אחוזים פלט מכל הכנסה שהם מקבלים בעת בחירות.

מיכל דויטש-הנר: אנחנו ביקשנו לקבוע שיראו בזה כהכנסת עבודה וחבר הכנסת טל ביקש לקבוע פטור גורף.

מיכל דויטש-הנר: אמרנו שהתוצאה היא אותה תוצאה מהטעם שאם היום גבר חייב במס רק מעל 4,200 שקלים לערך ואישה 4,700 שקלים לערך, הרי שאותו בן נוער צריך להרוויח בין 4,800 שקלים כדי להגיע לסף המס ולכן התוצאה המעשית היא אותה תוצאה ואנחנו מגיעים לאותו מקום.

מיכל דויטש-הנר: ביקשנו ממנו לא לפגוע בעיקרון שהכנסת עבודה היא הכנסה שלא תהיה פטורה בגלל שהיא מתקבלת בסיטואציה מסוימת ולהגיע לאותה תוצאה.

מיכל דויטש-הנר: הגענו לעמק השווה.

מיכל דויטש-הנר: אנחנו נשב אחר כך עם שגית אפיק, אם אתם תסמיכו אותנו, לגבי הניסוח אבל בעצם הגענו למסקנה שהתשלום, כל תשלום, בין אם הוא מוגדר כתשלום בתקופת בחירות ובין תשלום אחר, כל סכום שמקבל בן נוער לפי חוק עבודת בני נוער ייחשב הכנסת עבודה לכל דבר ועניין.

מיכל דויטש-הנר: כלומר, הפלט של 25 אחוזים לא יחול עליו, הוא יתחיל משיעורי המס של סעיף 121 לפקודה שעד 4,200 בידי גבר לא חייב במס, 4,700 בידי אישה לא חייב במס, ניכוי מס במקור אם הוא יצהיר בפני המעביד לפי תקנות ניכויי משכורת שזו הכנסתו היחידה והוא לא מגיע לסף המס – לא ייעשה ניכוי מס במקור - כלומר, אפס – אבל אנחנו רוצים להחיל את ההוראות שזאת לא נחשבת עסקה לעניין מע"מ, שזאת לא נחשבת הכנסה לעניין חוק הביטוח הלאומי למעט ביטוח נפגעי עבודה.

שלי יחימוביץ': עד היום לבני נוער היה מנוכה פלט 25 אחוזים, גם אם הוא היה מרוויח 2,000 שקלים?

ניסן סלומינסקי: רק ביום הבחירות.

ניסן סלומינסקי: יש לו אפשרות להרוויח נניח 40 אלף שקלים בלי שינוכה לו מס.

ניסן סלומינסקי: כאן את קובעת 7,500 כסכום בודד.

ניסן סלומינסקי: זה מתייחס רק למע"מ או לביטוח לאומי?

ניסן סלומינסקי: למה זה מתייחס?

ניסן סלומינסקי: כי הרי מותר לו להרוויח הרבה יותר כדי להיות פטור.

מיכל דויטש-הנר: זה מתייחס לכל השאר.

מיכל דויטש-הנר: היום אדם בן 50 שיש לו עבודה והוא עובד גם בהדבקת מודעות בתקופת בחירות, מקבל 8,000 שקלים.

ניסן סלומינסקי: זה לא כתוב לגבי נער.

שגית אפיק: זה היה בקריאה הראשונה.

ניסן סלומינסקי: זה לא הסיכום שלכם.

מיכל דויטש-הנר: לא.

שגית אפיק: ה-7,500 שקלים עכשיו יחול על כולם.

שגית אפיק: היה 7,200 והיום זה יהיה 7,500.

ניסן סלומינסקי: אבל הוא צריך להצהיר שזו עבודתו היחידה.

מיכל דויטש-הנר: כמו כולם.

מיכל דויטש-הנר: כמו שאתה מצהיר וכמו שאני מצהירה.

ניסן סלומינסקי: למה 7,500?

ניסן סלומינסקי: מה עושה הסכום הזה?

מיכל דויטש-הנר: כאשר הכוונה המקורית הייתה לקבוע סכום פטור, חבר הכנסת טל ביקש לקבוע סכום.

מיכל דויטש-הנר: ברגע שהגענו להסכמה שנראה בזה הכנסת עבודה מהשקל הראשון עד השקל האחרון שהוא מקבל במסגרת תקופת בחירות, נגמר הסיפור של הסכום.

ניסן סלומינסקי: אם הוא מקבל ביום הבחירות 30 אלף שקלים, אותו הדבר חל עליו.

מיכל דויטש-הנר: גם אם הוא מקבל 500 וגם אם הוא מקבל 5,000.

ניסן סלומינסקי: אם כן, למה ה-7,500?

מיכל דויטש-הנר: אם לאדם בן 50 יש היום הכנסת עבודה של 100 אלף שקלים בשנה והוא עובד גם בתקופת הבחירות ומרוויח 7,000 שקלים מהמפלגה עבורה הוא עובד – אצלו זה יהיה 25 אחוזים עד 7,200 שקלים.

ניסן סלומינסקי: כל מי שעובר את סף המס השנתי, הסכום הזה משחק.

ניסן סלומינסקי: כל מי שלא עובר – זה בכלל לא משמעותי.

שי חרמש: התשלום ליום הבחירות הוא תשלום שלא השתנה.

ניסן סלומינסקי: נער שעובד בתחנת דלק ומרוויח במשך כל השנה.

מיכל דויטש-הנר: הכל יצטרף לו להכנסות מעבודה.

מיכל דויטש-הנר: ברגע שהוא עובר את סף המס, הוא ישלם את המס.

חזקיה ישראל: מה עם בריאות?

מיכל דויטש-הנר: אותו הדבר.

ניסן סלומינסקי: נער שעובד בתחנת דלק במשך כל השנה ומרוויח ועובד גם בבחירות, ה-7,500 משחק לגביו?

ניסן סלומינסקי: זאת אומרת, הוא יותר גרוע ממבוגר?

מיכל דויטש-הנר: כל ההכנסות מצטרפות לסף המס.

ניסן סלומינסקי: ומבוגר?

מיכל דויטש-הנר: זה בפן השני.

מיכל דויטש-הנר: אם מבוגר לא עובד בכלל והוא עובד רק בבחירות, ינכו לו 25 אחוזים מס במקור מההכנסות שהוא מקבל בתקופת בחירות.

ניסן סלומינסקי: אם הוא לא עובד בכלל.

מיכל דויטש-הנר: בין אם הוא עובד ובין אם הוא לא עובד.

ניסן סלומינסקי: מבוגר שעובד, יש לו הכנסות, ה-7,500 שקלים לא מצטרף.

ניסן סלומינסקי: מורידים רק 25 אחוזים.

ניסן סלומינסקי: אם זה היה מצטרף, היו מורידים לו יותר.

ניסן סלומינסקי: למבוגר, אם הוא עובד, מורידים 25 אחוזים.

ניסן סלומינסקי: נער שעובד, יש לו הכנסות מעל 4,000 שקלים, ה-7,500 שהוא מקבל ביום הבחירות, מה אתם?

ניסן סלומינסקי: מצרפים לשכר.

מיכל דויטש-הנר: נכון.

ניסן סלומינסקי: אז מצבו יותר גרוע.

מיכל דויטש-הנר: עד 40 אלף שקלים זה אפס.

מיכל דויטש-הנר: כמה הוא ירוויח?

ניסן סלומינסקי: הוא מרוויח כמו המבוקר.

שלי יחימוביץ': אלה תיכוניסטים.

שי חרמש: הם לא מגיעים לסכום הזה.

ניסן סלומינסקי: אני חושב שהם עושים יותר גרוע לנוער.

שי חרמש: לא, הם לא מגיעים לזה.

שי חרמש: נער שעובד ביום הבחירות ומקבל 7,500 שקלים וזה כל מה שהוא הרוויח באותה שנה, הוא פטור מהשקל הראשון.

שי חרמש: מבוגר שאין לו הכנסות ומקבל 7,500 שקלים ביום הבחירות, משלם 25 אחוזים.

שי חרמש: אם הנושא ברור, אני מציע שנצביע.

שי חרמש: ה צ ב ע ה אושר פה אחד אנחנו מסמיכים את היועצות המשפטיות לנסח.